Virallinen lehti nro C 249 , 25/09/1995 s. 0160



B4-0997 ja 1023/95 Päätöslauselma Sudanista Euroopan parlamentti, joka - palauttaa mieleen aiemmat Sudanin tilannetta koskevat päätöslauselmansa, A. ottaa huomioon, että Sudanin 12 vuotta kestänyt sisällissota, jota käydään etupäässä maan eteläosassa ja jossa tähän mennessä on kuollut yli miljoona ihmistä, aiheuttaa yhä valtavaa inhimillistä kärsimystä, nälkää, alati kasvavan pakolaisvirran sekä yhteiskunnallisten ja taloudellisten rakenteiden romahduksen, B. ottaa huomioon, että Amnesty Internationalin vuoden 1995 raportin mukaan kidutus oli yleistä ja useita ihmisiä ruoskittiin rangaistukseksi, satojen viime vuosina «kadonneiden» vankien kohtalosta ei vieläkään ollut tietoa ja satoja ihmisiä oli teloitettu sota- alueella ilman oikeudenkäyntiä, C. ottaa huomioon, että ihmisoikeusloukkaukset ovat koskeneet käytännössä Sudanin kaikkia yhteiskuntakerroksia niin maan pohjoisosassa kuin sodan runtelemassa eteläosassa, D. ottaa huomioon, että Sudanin hallitus ei tähän mennessä ole helpottanut sisällissodan rauhanomaisen ratkaisun välittämistä, ei salli YK:n ihmisoikeusasiamiehen käydä maassa ja on jopa kieltänyt YK:n tarkkailijaryhmän läsnäolon Nairobin rauhanneuvotteluissa, E. ottaa huomioon, että Sudanin viranomaiset myös estävät avustustoimia alueilla, joilla sotaa käydään, vastoin vuonna 1994 allekirjoitettua avustussopimusta, F. ottaa huomioon, että Sudanin hallitus jatkaa Khartumin alueelle laittomasti pystytetyn asutuksen tuhoamiskampanjaansa, ja painottaa, että vuonna 1994 aloitetut sotilasoperaatiot ovat entisestään kasvattaneet kotinsa jättäneiden ihmisten lukumäärää, joka lasketaan jo miljoonissa, G. on syvästi huolissaan siitä, että hallituksen valvomat joukot ovat ryöstäneet naisia ja lapsia ja myyneet heidät orjiksi kotitaloustöihin, H. ottaa huomioon, että on saatu tietoja siitä, että sudanilainen islamilaisjohtaja Hassan El Tourabi on osoittanut kunnioitusta iskuryhmälle, joka on vastuussa Egyptin presidentti Mubarakia vastaan 26. kesäkuuta 1995 Addis Abebassa tehdystä epäonnistuneesta murhayrityksestä; 1. Tuomitsee Sudanin hallituksen ja Sudanin kansanvapautusarmeijan SPLA:n siivet sisällissodan jatkamisesta maan eteläosassa ja tappamisesta, verilöylyistä, kidutuksesta ja muista ihmisoikeusloukkauksista, joita ne kohdistavat Etelä-Sudanin siviiliväestöön; 2. Tuomitsee Sudanin hallituksen siitä, että se pakottaa eteläosan kristittyä väestöä ja animistiväestöä kääntymään islaminuskoon tappamisen, kidutuksen, uhkailun ja lasten orjuuttamisen keinoin, ja että se tuhoaa Khartumin ympärillä olevaa laitonta asutusta; 3. Vetoaa Sudanin viranomaisiin, etteivät nämä estäisi avustustoimia alueilla, joilla sotaa käydään; 4. Vetoaa Sudanin hallitukseen ja Sudanin kansanvapautusarmeijaan (SPLA) ihmisoikeuksien kunnioittamiseksi, kaikkien poliittisten vankien vapauttamiseksi sekä mielivaltaisten ja salaisten pidätysten lopettamiseksi; 5. Vetoaa Sudanin hallitukseen, jotta se ratifioisi YK:n yleissopimuksen, jolla vastustetaan kidutusta ja muuta julmaa, epäinhimillistä tai alentavaa kohtelua tai rankaisemista, sekä toimimaan täydessä yhteistyössä YK:n ihmisoikeusasiamiehen kanssa; 6. Vetoaa EU:n jäsenvaltioihin, jotta nämä käyttäisivät vaikutusvaltaansa YK:n turvallisuusneuvostossa Khartumin hallituksen vastaisten pakotteiden lisäämiseksi, mukaan lukien kansainvälinen aseiden vientikielto, jotta Sudanin hallitusta painostettaisiin lopettamaan maan eteläosan väestön verilöyly ja kunnioittamaan ihmisoikeuksia koko maassa; 7. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, AKT-EU-yhteiskokouksen yhteispuheenjohtajille, YK:n pääsihteerille ja Sudanin hallitukselle.